Korisnički zahtjevi

za

*Softver za organizaciju i praćenje volontiranja*



Mnoge organizacije i udruge oslanjaju se na volontere kako bi ostvarili svoje ciljeve i uspješno proveli projekte. Upravljanje volonterizmom uključuje podosta evidencije, od praćenja sati volontiranja do organizacije volonterskih događanja i prikupljanja povratnih informacija o iskustvima volontera. Organizacijama je često teško pratiti sve aktivnosti volontera, pogotovo kada se radi o velikim brojevima, a manualno upravljanje može postati neefikasno i podložno pogreškama.

Desktop aplikacija za upravljanje volonterizmom trebala bi omogućiti organizacijama jednostavnije praćenje aktivnosti volontera i omogućavati im da brzo prikupljaju podatke, kao i da generiraju izvještaje. Organizacije trebaju sustav koji im omogućava jednostavno dodavanje novih volontera, praćenje njihovih sati, dodjeljivanje zadataka i praćenje napretka, ali i interakciju s volonterima kako bi im omogućile brzi pristup informacijama o novim prilikama za volontiranje. Volonteri bi trebali moći pristupiti svojim podacima, bilježiti vrijeme koje su proveli na određenim zadacima, ocijeniti svoja iskustva, te biti obaviješteni o nadolazećim prilikama za volontiranje. Također, aplikacija mora biti prilagodljiva tako da se može koristiti za različite vrste organizacija, od malih udruga do velikih međunarodnih organizacija.

Jedan od problema s kojim se organizacije susreću je praćenje sati volontiranja i povezivanje tih podataka s različitim projektima. Volonteri obično rade na više projekata, a organizacije moraju osigurati da im bude jasno koliko sati je svaki volonter odradio, koji su točno zadaci bili uključeni, te koji volonteri su najaktivniji. Također, bitno je imati jasnu povijest aktivnosti volontera, jer se to često koristi za dodjelu certifikata ili potvrda o obavljenom volonterskom radu. Organizacije također trebaju moći pratiti uspješnost svojih volonterskih aktivnosti i na temelju tih podataka donijeti bolje odluke o budućim potrebama za volonterima.

Korisnici (volonteri) također moraju imati jednostavan način za prijavu na volonterske zadatke. Aplikacija bi trebala omogućiti lako dodavanje novih prilika za volontiranje koje će biti prikazane volonterima, zajedno s osnovnim informacijama o zadatku (datum, vrijeme, lokacija, broj volontera koji je potreban). Volonteri bi trebali moći prijaviti svoj interes za sudjelovanje na određenom zadatku, kao i označiti kada su završili s nekim zadatkom, čime bi se automatski ažurirali njihovi sati volontiranja.

Povratne informacije od volontera također su važne za uspješan rad organizacija. Volonteri bi trebali moći ocijeniti svoja iskustva na temelju različitih kriterija (npr. organizacija, korisnost zadatka, timski rad, itd.). Recenzije mogu pomoći organizacijama da bolje razumiju što funkcionira, a što ne, te gdje bi mogli unaprijediti svoje volonterske aktivnosti. Na navedeni način može se postići efektivnije angažiranje volontera, jer će drugi volonteri moći vidjeti ocjene i komentare o prethodnim zadacima.

Aplikacija bi trebala sadržavati funkcionalnosti za obavijesti ili podsjetnike, tako da volonteri mogu primati obavijesti o novim prilikama za volontiranje, kao i podsjetnike na zadatke na koje su se prijavili. Također bi trebalo omogućiti slanje obavijesti organizacijama, na primjer, kada su određeni volonteri ispunili svoje obaveze ili ako postoji potreba za dodatnim volonterima na nekom zadatku.

Osim uloga organizatora i volontera, aplikacija bi također uključivala i ulogu administratora, koji bi imao funkciju u upravljanju cijelim sustavom. Administrator bi bio odgovoran za kreiranje i održavanje korisničkih računa, generiranje izvještaja o aktivnosti volontera i uspješnosti projekata. Također, administrator bi imao pristup svim podacima unutar aplikacije.

Kao i svaki sustav za upravljanje podacima, aplikacija mora omogućiti generiranje izvještaja. Izvještaji mogu uključivati podatke o volonterima (npr. broj odrađenih sati, broj zadataka), uspješnosti projekata te opći pregled angažmana volontera.

Specifikacija zahtjeva treba sadržavati minimalno:

* 8 funkcionalnih zahtjeva, od toga minimalno:
  + 1 zahtjev u domeni prikaza dohvaćenih podataka
  + 1 zahtjev u domeni unosa podataka
  + 1 zahtjev u domeni izrade izvještaja
  + 1 zahtjev u domeni prikaza statističkih podataka
* 2 nefunkcionalna zahtjeva od toga minimalno:
  + 1 zahtjev u domeni izgleda softvera
  + 1 zahtjev u bilo kojoj drugoj domeni

Top of Form